CELEX: 52020PC0466
Language: lt
Date: 2020-08-24
Title: Pasiūlymas TARYBOS ĮGYVENDINIMO SPRENDIMAS kuriuo Italijai pagal Tarybos reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti

EUROPOS KOMISIJA
            Briuselis, 2020 08 24
            COM(2020) 466 final
            2020/0219(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo Italijai pagal Tarybos reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
                  
            
            
               Tarybos reglamente (ES) 2020/672 (toliau – SURE reglamentas) nustatyta teisinė sistema, pagal kurią valstybėms narėms, kurios dėl COVID-19 protrūkio patiria didelį ekonomikos sukrėtimą arba kurioms toks sukrėtimas gresia, teikiama Sąjungos finansinė parama. Parama pagal SURE skirta pirmiausia sutrumpinto darbo laiko tvarkos ar panašioms priemonėms, kuriomis siekiama apsaugoti darbuotojus ir savarankiškai dirbančius asmenis ir taip sumažinti nedarbo ir pajamų praradimo mastą, finansuoti, taip pat naudojama kaip papildoma priemonė tam tikroms su sveikata susijusioms priemonėms, visų pirma darbo vietoje, finansuoti.
            
            
               2020 m. rugpjūčio 7 d. Italija paprašė Sąjungos finansinės paramos pagal SURE reglamentą. Pagal SURE reglamento 6 straipsnio 2 dalį Komisija pasikonsultavo su Italijos valdžios institucijomis, kad patikrintų, ar staiga smarkiai padidėjo faktinės ir numatytos išlaidos, tiesiogiai susijusios su sutrumpinto darbo laiko tvarkos ir panašiomis priemonėmis bei dėl COVID-19 pandemijos priimtomis su sveikata susijusiomis priemonėmis. Visų pirma tai susiję su: 
            
            
               (1)esamų sutrumpinto darbo laiko tvarkos priemonių (Cassa integrazione guadagni) pratęsimu. Priemonė apima 80 % įprasto darbo užmokesčio mokėjimą dėl COVID-19 visiškai arba iš dalies uždarytų įmonių darbuotojams, kurių darbo sutartis galioja, ne ilgiau kaip 18 savaičių nuo 2020 m. vasario 23 d. iki 2020 m. spalio 31 d.;
            
            
               (2)2020 m. kovo ir balandžio mėn. išmokėta 600 EUR išmoka savarankiškai dirbantiems asmenims ir laisvai samdomiems darbuotojams. Laisvai samdomi darbuotojai, kurių pajamos 2020 m. kovo ir balandžio mėn. sumažėjo bent 33 %, palyginti su tuo pačiu laikotarpiu praėjusiais metais, taip pat turi teisę į 1 000 EUR išmoką 2020 m. gegužės mėn. Papildoma 600 EUR išmoka 2020 m. kovo mėn. skirta savarankiškai dirbantiems asmenims ir laisvai samdomiems darbuotojams, registruotiems privačiose privalomojo socialinio draudimo įstaigose;
            
            
               (3)įvairiomis priemonėmis, skirtomis konkrečioms profesijoms, kurioms COVID-19 protrūkis padarė neigiamą poveikį. Tai apima 600 EUR išmoką 2020 m. kovo mėn. ir 500 EUR išmoką 2020 m. balandžio mėn. pagal terminuotas darbo sutartis dirbantiems žemės ūkio darbuotojams; 600 EUR išmoką 2020 m. kovo, balandžio ir gegužės mėn. pramogų sektoriaus darbuotojams (kurių metinės pajamos neviršija 50 000 EUR); 600 EUR išmoką 2020 m. kovo, balandžio ir gegužės mėn. sporto asociacijų darbuotojams; 600 EUR išmoką 2020 m. kovo, balandžio ir gegužės mėn. pagal iškvietimą dirbantiems darbuotojams ir 500 EUR išmoką 2020 m. balandžio ir gegužės mėn. namų ūkio darbuotojams;
            
            
               (4)dviem priemonėmis, kuriomis siekiama mažinti ikimokyklinio ugdymo paslaugų nutraukimo ir mokyklų uždarymo poveikį skiriant vaiko priežiūros atostogų išmokas iki 30 dienų laikotarpiu nuo 2020 m. kovo 5 d. iki 2020 m. rugpjūčio 31 d. samdomiems darbuotojams arba savarankiškai dirbantiems asmenims, turintiems vaikų iki 12 metų (arba vyresnių nei 12 metų, jei vaikas yra neįgalus ir lanko mokyklą), kuriomis padengiama 50 % jų pajamų, ir ne daugiau kaip 2 000 EUR vertės vaiko priežiūros kuponus, galiojančius tuo pačiu laikotarpiu, kurie yra vaiko priežiūros atostogų išmokos alternatyva; 
            
            
               (5)papildomomis neįgalumo atostogų išmokomis, mokamomis ne ilgesniu kaip 12 dienų laikotarpiu nuo 2020 m. kovo 1 d. iki 2020 m. balandžio 30 d. ir dar 12 dienų laikotarpiu nuo 2020 m. gegužės 1 d. iki 2020 m. birželio 30 d. sunkią negalią turintiems darbuotojams arba darbuotojams, turintiems sunkią negalią turinčių giminaičių. Taip išplečiama esama sistema, pagal kurią darbuotojai turi teisę į trijų dienų neįgalumo atostogas per mėnesį;
            
            
               (6)negrąžintinomis dotacijomis savarankiškai dirbantiems asmenims ir individualioms įmonėms. Dotacijos suma apskaičiuota atsižvelgiant į 2020 m. balandžio mėn. sumažėjusią apyvartą, palyginti su 2019 m. balandžio mėn. (nuo 1 000 EUR minimalios sumos iki maksimaliai 20 % sumažėjusios apyvartos sumos);
            
            
               (7)dviem su sveikata susijusiomis priemonėmis: nauju laikinu mokesčių kreditu, apimančiu 60 % darbo vietos saugos didinimo išlaidų (ne daugiau kaip 80 000 EUR), ir nauju laikinu mokesčių kreditu, apimančiu mažųjų įmonių, darbo biurų ir ne pelno institucijų 60 % dezinfekavimo išlaidų ir saugos įrangos pirkimo išlaidų (ne daugiau kaip 60 000 EUR). 
            
            
               Italija pateikė Komisijai atitinkamą informaciją. 
            
            
               Atsižvelgdama į turimus įrodymus, Komisija siūlo Tarybai priimti įgyvendinimo sprendimą suteikti Italijai finansinę paramą pagal SURE reglamentą pirmiau nurodytoms priemonėms remti. 
            
            
               •Suderinamumas su toje pačioje politikos srityje galiojančiomis nuostatomis
            
            
               Šis pasiūlymas visiškai atitinka Tarybos reglamentą (ES) 2020/672, pagal kurį teikiamas pasiūlymas.
            
            
               Šis pasiūlymas papildo kitą Sąjungos teisės priemonę, kuria teikiama parama valstybėms narėms ištikus nelaimei, – 2002 m. lapkričio 11 d. Tarybos reglamentą (EB) Nr. 2012/2002, įsteigiantį Europos Sąjungos solidarumo fondą (toliau – Reglamentas (EB) Nr. 2012/2002). Kovo 30 d. priimtas Europos Parlamento ir Tarybos reglamentas (ES) 2020/461, kuriuo ta priemonė iš dalies keičiama siekiant išplėsti jos taikymo sritį į ją įtraukiant didelio masto ekstremaliąsias visuomenės sveikatos situacijas ir apibrėžti konkrečius tinkamus finansuoti veiksmus. 
            
            
               •Suderinamumas su kitomis Sąjungos politikos sritimis
            
         
         
            
               Pasiūlymas yra dalis įvairių priemonių, parengtų reaguojant į dabartinę COVID-19 pandemiją, tokių kaip Atsako į koronaviruso grėsmę investicijų iniciatyva, ir papildo kitas priemones, kuriomis remiamas užimtumas, pavyzdžiui, Europos socialinį fondą ir Europos strateginių investicijų fondą (ESIF) / „InvestEU“. Šis pasiūlymas, kuriuo suteikiama galimybė skolinti ir skolintis siekiant šiuo konkrečiu COVID-19 protrūkio atveju paremti valstybes nares, veiks kaip antroji gynybos linija: pagal jį bus finansuojamos sutrumpinto darbo laiko tvarkos ir panašios priemonės, padedančios apsaugoti darbo vietas ir taip nuo nedarbo rizikos apsaugoti darbuotojus ir savarankiškai dirbančius asmenis. 
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               Šios priemonės teisinis pagrindas yra Tarybos reglamentas (ES) 2020/672.
            
            
               •Subsidiarumo principas (neišimtinės kompetencijos atveju) 
            
            
               Pasiūlymas parengtas atsižvelgiant į vienos iš valstybių narių prašymą ir parodo Europos solidarumą, valstybėms narėms, nukentėjusioms nuo COVID-19 protrūkio, teikiant Sąjungos finansinę paramą laikinų paskolų forma. Kaip antroji gynybos linija, tokia finansinė parama laikinai padeda vyriausybėms finansuoti padidėjusias viešąsias išlaidas, susijusias su sutrumpinto darbo laiko tvarkos ir panašiomis priemonėmis, siekiant padėti apsaugoti darbo vietas ir taip nuo nedarbo ir pajamų praradimo rizikos apsaugoti darbuotojus ir savarankiškai dirbančius asmenis.
            
            
               Tokia parama padės nukentėjusiems gyventojams, taip pat padės sušvelninti tiesioginį socialinį ir ekonominį dabartinės COVID-19 krizės poveikį. 
            
            
               •Proporcingumo principas
            
            
               Pasiūlymas atitinka proporcingumo principą. Juo neviršijama to, kas būtina priemonės tikslams pasiekti. 
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               Kadangi pasiūlymą reikėjo parengti skubiai, kad Taryba spėtų laiku jį priimti, surengti konsultacijų su suinteresuotosiomis šalimis nebuvo įmanoma.
            
            
               •Poveikio vertinimas
            
            
               Kadangi pasiūlymas yra skubus, poveikio vertinimas nebuvo atliktas.
            
            
               4.POVEIKIS BIUDŽETUI
            
            
               Komisija turėtų galėti sudaryti sutartis dėl skolinimosi finansų rinkose, kad perskolintų tokias lėšas finansinės paramos pagal priemonę SURE prašančiai valstybei narei. 
            
            
               Be valstybių narių teikiamų garantijų, sistemoje įtvirtintos kitos apsaugos priemonės, užtikrinančios jos finansinį patikimumą:
            
            
               ·griežtas ir konservatyvus požiūris į finansų valdymą;
            
            
               ·paskolų portfelio sudarymas apribojant koncentracijos riziką, metinę poziciją ir pernelyg didelę poziciją atskirų valstybių narių atžvilgiu, kartu užtikrinant, kad pakankamai išteklių būtų galima suteikti toms valstybėms narėms, kurioms jų labiausiai reikia, ir
            
            
               ·galimybės refinansuoti skolą.
            
         
         
            
               2020/0219 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo Italijai pagal Tarybos reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2020 m. gegužės 19 d. Tarybos reglamentą (ES) 2020/672 dėl Europos laikinos paramos priemonės nedarbo rizikai dėl ekstremaliosios situacijos, susijusios su COVID-19 protrūkiu, mažinti (SURE) sukūrimo
                  1
               , ypač į jo 6 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)2020 m. rugpjūčio 7 d. Italija paprašė Sąjungos finansinės paramos, kad papildytų nacionalines pastangas mažinti COVID-19 protrūkio poveikį ir švelninti jo socialinius bei ekonominius padarinius darbuotojams; 
            
            
               (2)numatoma, kad COVID-19 protrūkis ir išskirtinės priemonės, kurias Italija įgyvendino siekdama suvaldyti protrūkį ir jo socialinį, ekonominį bei su sveikata susijusį poveikį, turės didžiulį poveikį viešiesiems finansams. Pagal Komisijos 2020 m. pavasario prognozę buvo numatyta, kad iki 2020 m. pabaigos Italijos valdžios sektoriaus deficitas ir skola sudarys atitinkamai 11,1 % ir 158,9 % bendrojo vidaus produkto (BVP). Remiantis Komisijos 2020 m. tarpine vasaros prognoze numatoma, kad 2020 m. Italijos BVP sumažės 11,2 %; 
            
            
               (3)COVID-19 protrūkis imobilizavo didelę Italijos darbo jėgos dalį. Dėl to Italijoje staiga smarkiai padidėjo viešosios išlaidos, susijusios su darbuotojų sutrumpinto darbo laiko tvarkos priemonėmis, išmokomis savarankiškai dirbantiems asmenims, pagal terminuotas darbo sutartis dirbantiems žemės ūkio darbuotojams, pramogų sektoriaus darbuotojams, sporto asociacijų darbuotojams, namų ūkio darbuotojams ir pagal iškvietimą dirbantiems darbuotojams, vaikų priežiūros kuponais, papildomomis vaiko priežiūros atostogų ir neįgalumo atostogų išmokomis, negrąžintinomis dotacijomis savarankiškai dirbantiems asmenims ir individualioms įmonėms, taip pat mokesčių kreditais visuomenės sveikatos priemonėms remti, kaip išdėstyta 4–10 konstatuojamosiose dalyse.
            
            
               (4)Įstatyminiu dekretu Nr. 18/2020
                  2
                ir Įstatyminiu dekretu Nr. 34/2020
                  3
               , kurie nurodyti 2020 m. rugpjūčio 7 d. Italijos prašyme, buvo nustatyta keletą priemonių COVID-19 protrūkio poveikiui mažinti, be kita ko, esamoms sutrumpinto darbo laiko tvarkos priemonėms (Cassa integrazione guadagni) pratęsti. Priemonė apima 80 % įprasto darbo užmokesčio mokėjimą dėl COVID-19 visiškai arba iš dalies uždarytų įmonių darbuotojams, kurių darbo sutartis galioja, ne ilgiau kaip 18 savaičių nuo 2020 m. vasario 23 d. iki 2020 m. spalio 31 d.;
            
            
               (5)savarankiškai dirbantiems asmenims ir laisvai samdomiems darbuotojams valdžios institucijos nustatė 600 EUR išmoką 2020 m. kovo ir balandžio mėn. Laisvai samdomi darbuotojai, kurių pajamos 2020 m. kovo ir balandžio mėn. sumažėjo bent 33 %, palyginti su tuo pačiu laikotarpiu praėjusiais metais, taip pat turi teisę į 1 000 EUR išmoką 2020 m. gegužės mėn. Papildoma 600 EUR išmoka 2020 m. kovo mėn. skirta savarankiškai dirbantiems asmenims ir laisvai samdomiems darbuotojams, registruotiems privačiose privalomojo socialinio draudimo įstaigose;
            
            
               (6)valdžios institucijos priėmė įvairių priemonių, skirtų konkrečioms profesijoms, kurioms COVID-19 protrūkis padarė neigiamą poveikį. Tai apima 600 EUR išmoką 2020 m. kovo mėn. ir 500 EUR išmoką 2020 m. balandžio mėn. pagal terminuotas darbo sutartis dirbantiems žemės ūkio darbuotojams; 600 EUR išmoką 2020 m. kovo, balandžio ir gegužės mėn. pramogų sektoriaus darbuotojams (kurių metinės pajamos neviršija 50 000 EUR); 600 EUR išmoką 2020 m. kovo, balandžio ir gegužės mėn. sporto asociacijų darbuotojams; 600 EUR išmoką 2020 m. kovo, balandžio ir gegužės mėn. pagal iškvietimą dirbantiems darbuotojams ir 500 EUR išmoką 2020 m. balandžio ir gegužės mėn. namų ūkio darbuotojams;
            
            
               (7)valdžios institucijos taip pat priėmė dvi priemones, kuriomis siekiama mažinti ikimokyklinio ugdymo paslaugų nutraukimo ir mokyklų uždarymo poveikį skiriant vaiko priežiūros atostogų išmokas iki 30 dienų laikotarpiu nuo 2020 m. kovo 5 d. iki 2020 m. rugpjūčio 31 d. darbuotojams arba savarankiškai dirbantiems asmenims, turintiems vaikų iki 12 metų (arba vyresnių nei 12 metų, jei vaikas yra neįgalus ir lanko mokyklą), kuriomis padengiama 50 % jų pajamų, ir ne daugiau kaip 2 000 EUR vertės vaiko priežiūros kuponus, galiojančius tuo pačiu laikotarpiu, kurie yra vaiko priežiūros atostogų išmokos alternatyva. Šios priemonės gali būti laikomos panašiomis į Reglamente (ES) 2020/672 nurodytas sutrumpinto darbo laiko tvarkos priemones, nes jomis remiamos darbuotojų ir savarankiškai dirbančių asmenų pajamos, o tai padės padengti vaikų priežiūros uždarius mokyklas išlaidas ir sudarys tėvams sąlygas toliau tęsti darbą, todėl nekils pavojus darbo santykiams; 
            
            
               (8)be to, valdžios institucijos nustatė papildomas neįgalumo atostogų išmokas ne ilgesniu kaip 12 dienų laikotarpiu nuo 2020 m. kovo 1 d. iki 2020 m. balandžio 30 d. ir dar 12 dienų laikotarpiu nuo 2020 m. gegužės 1 d. iki 2020 m. birželio 30 d. sunkią negalią turintiems darbuotojams arba darbuotojams, turintiems sunkią negalią turinčių giminaičių. Taip išplečiama esama sistema, pagal kurią darbuotojai turi teisę į trijų dienų neįgalumo atostogas per mėnesį;
            
            
               (9)nustatytos negrąžintinos dotacijos savarankiškai dirbantiems asmenims ir individualioms įmonėms. Dotacijos suma apskaičiuota atsižvelgiant į 2020 m. balandžio mėn. sumažėjusią apyvartą, palyginti su 2019 m. balandžio mėn. (nuo 1 000 EUR minimalios sumos iki maksimaliai 20 % sumažėjusios apyvartos sumos); 
            
            
               (10)galiausiai valdžios institucijos priėmė dvi su sveikata susijusias priemones: naują laikiną mokesčių kreditą, apimantį 60 % darbo vietos saugos didinimo išlaidų (ne daugiau kaip 80 000 EUR), ir naują laikiną mokesčių kreditą, apimantį mažųjų įmonių, darbo biurų ir ne pelno institucijų 60 % dezinfekavimo išlaidų ir saugos įrangos pirkimo išlaidų (ne daugiau kaip 60 000 EUR). Kadangi mokesčių kreditus sudaro valdžios sektoriaus negautos pajamos, juos galima laikyti lygiaverčiais viešosioms išlaidoms;
            
            
               (11)Italija atitinka Reglamento (ES) 2020/672 3 straipsnyje nustatytas finansinės paramos prašymo sąlygas. Italija pateikė Komisijai tinkamų įrodymų, kad faktinės ir numatomos viešosios išlaidos nuo 2020 m. vasario 1 d. išaugo 28 811 965 628 EUR dėl padidėjusių sumų, tiesiogiai susijusių su darbuotojų sutrumpinto darbo laiko tvarkos priemonėmis, išmokomis savarankiškai dirbantiems asmenims, pagal terminuotas darbo sutartis dirbantiems žemės ūkio darbuotojams, pramogų sektoriaus darbuotojams, sporto asociacijų darbuotojams, namų ūkio darbuotojams ir pagal iškvietimą dirbantiems darbuotojams, vaikų priežiūros kuponais, papildomomis vaiko priežiūros atostogų ir neįgalumo atostogų išmokomis ir negrąžintinomis dotacijomis savarankiškai dirbantiems asmenims bei individualioms įmonėms. Tai staigus smarkus padidėjimas, nes naujosios priemonės ir pratęsiamos esamos priemonės taikomos didelei Italijos įmonių ir darbo jėgos daliai. Sąjungos lėšomis Italija ketina finansuoti 320 000 000 EUR išaugusių išlaidų;
            
         
         
            
               (12)Komisija pagal Reglamento (ES) 2020/672 6 straipsnį pasikonsultavo su Italija ir patikrino, ar staiga smarkiai padidėjo faktinės ir numatytos viešosios išlaidos, tiesiogiai susijusios su sutrumpinto darbo laiko tvarkos ir panašiomis priemonėmis, taip pat atitinkamomis dėl COVID-19 protrūkio su sveikata susijusiomis priemonėmis, nurodytomis 2020 m. rugpjūčio 7 d. prašyme; 
            
            
               (13)todėl finansinė parama turėtų būti suteikta siekiant padėti Italijai mažinti didelio ekonomikos sukrėtimo, kurį sukėlė COVID-19 protrūkis, socialinį ir ekonominį poveikį;
            
            
               (14)šis sprendimas neturėtų daryti poveikio procedūrų, kurios gali būti pradėtos dėl vidaus rinkos veikimo iškraipymo, ypač pagal SESV 107 ir 108 straipsnius, rezultatams. Jis nėra viršesnis už reikalavimą, kad valstybės narės praneštų Komisijai apie galimos valstybės pagalbos atvejus pagal SESV 108 straipsnį;
            
            
               (15)Italija turėtų reguliariai informuoti Komisiją apie planuojamų viešųjų išlaidų įvykdymą, kad Komisija galėtų įvertinti, kokiu mastu Italija įvykdė tas išlaidas;
            
            
               (16)sprendimas suteikti finansinę paramą priimtas atsižvelgiant į esamus ir numatomus Italijos poreikius, taip pat į kitų valstybių narių pagal Reglamentą (ES) 2020/672 jau pateiktus ar numatomus pateikti finansinės paramos prašymus, taikant vienodo požiūrio, solidarumo, proporcingumo ir skaidrumo principus. Visų pirma paskolos suma nustatyta siekiant užtikrinti, kad būtų laikomasi prudencinių taisyklių, taikomų paskolų portfeliui, kaip nurodyta Tarybos reglamente (ES) 2020/672,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Italija atitinka Reglamento (ES) 2020/672 3 straipsnyje nustatytas sąlygas.
            
            
               2 straipsnis
            
            
               1.Sąjunga suteikia Italijai paskolą, kuri neviršija 27 438 486 464 EUR. Ilgiausias vidutinis paskolos grąžinimo terminas – 15 metų.
            
            
               2.Šiuo sprendimu suteiktos finansinės paramos prieinamumo laikotarpis yra 18 mėnesių nuo pirmos dienos po šio sprendimo įsigaliojimo. 
            
            
               3.Komisija Sąjungos finansinę paramą Italijai teikia ne daugiau kaip dešimt dalių. Bet kuri dalis gali būti išmokama viena ar keliomis dalinėmis išmokomis. Pirmos dalies dalinių išmokų grąžinimo terminai gali būti ilgesni negu 1 dalyje nurodytas ilgiausias vidutinis grąžinimo terminas. Tokiais atvejais kitų dalinių išmokų grąžinimo terminai nustatomi taip, kad išmokėjus visas dalis būtų laikomasi 1 dalyje nurodyto ilgiausio vidutinio grąžinimo termino. 
            
            
               4.Pirma dalis išmokama įsigaliojus Reglamento (ES) 2020/672 8 straipsnio 2 dalyje numatytam paskolos susitarimui. 
            
            
               5.Italija apmoka Reglamento (ES) 2020/672 4 straipsnyje nurodyto Sąjungos finansavimo išlaidas, susijusias su kiekviena dalimi, ir visus su finansavimu susijusius Sąjungos mokesčius ir išlaidas. 
            
            
               6.Dėl dalių dydžio ir išmokėjimo, kaip ir dėl dalinių išmokų dydžio, sprendžia Komisija. 
            
            
               3 straipsnis 
            
            
               Italija gali finansuoti šias priemones:
            
            
               (a)esamų darbuotojams taikomų sutrumpinto darbo laiko tvarkos priemonių (Cassa integrazione guadagni) pratęsimą, kaip numatyta Įstatyminio dekreto Nr. 18/2020, pertvarkyto Įstatymu Nr. 27/2020, 19–22 straipsniuose ir Įstatyminio dekreto Nr. 34/2020, pertvarkyto Įstatymu Nr. 77/2020, 68–71 straipsniuose; 
            
            
               (b)išmoką savarankiškai dirbantiems asmenims, kaip numatyta Įstatyminio dekreto Nr. 18/2020, pertvarkyto Įstatymu Nr. 27/2020, 27, 28 ir 44 straipsniuose ir Įstatyminio dekreto Nr. 34/2020, pertvarkyto Įstatymu Nr. 77/2020, 84 straipsnyje; 
            
            
               (c)išmokas pagal terminuotas darbo sutartis dirbantiems žemės ūkio darbuotojams, kaip numatyta Įstatyminio dekreto Nr. 18/2020 30 straipsnyje ir Įstatyminio dekreto Nr. 34/2020, pertvarkyto Įstatymu Nr. 77/2020, 84 straipsnyje; 
            
         
         
            
               (d)išmokas pramogų sektoriaus darbuotojams, kaip numatyta Įstatyminio dekreto Nr. 18/2020 38 straipsnyje ir Įstatyminio dekreto Nr. 34/2020, pertvarkyto Įstatymu Nr. 77/2020, 84 straipsnyje; 
            
            
               (e)išmokas sporto asociacijų darbuotojams, kaip numatyta Įstatyminio dekreto Nr. 18/2020 96 straipsnyje ir Įstatyminio dekreto Nr. 34/2020, pertvarkyto Įstatymu Nr. 77/2020, 84 straipsnyje; 
            
            
               (f)išmoką namų ūkio darbuotojams, kaip numatyta Įstatyminio dekreto Nr. 34/2020, pertvarkyto Įstatymu Nr. 77/2020, 85 straipsnyje; 
            
            
               (g)išmoką pagal iškvietimą dirbantiems darbuotojams, kaip numatyta Įstatyminio dekreto Nr. 18/2020 44 straipsnyje ir Įstatyminio dekreto Nr. 34/2020, pertvarkyto Įstatymu Nr. 77/2020, 84 straipsnyje; 
            
            
               (h)negrąžintinas dotacijas savarankiškai dirbantiems asmenims ir individualioms įmonėms, kaip numatyta Įstatyminio dekreto Nr. 34/2020, pertvarkyto Įstatymu Nr. 77/2020, 25 straipsnyje, kiek tai susiję su išlaidų, susijusių su parama savarankiškai dirbantiems asmenims ir individualioms įmonėms, dalimi; 
            
            
               (i)vaiko priežiūros atostogų išmokas, kaip numatyta Įstatyminio dekreto Nr. 18/2020, pertvarkyto Įstatymu Nr. 27/2020, 23 ir 25 straipsniuose ir Įstatyminio dekreto Nr. 34/2020, pertvarkyto Įstatymu Nr. 77/2020, 72 straipsnyje; 
            
            
               (j)vaikų priežiūros kuponus, kaip numatyta Įstatyminio dekreto Nr. 18/2020, pertvarkyto Įstatymu Nr. 27/2020, 23 ir 25 straipsniuose ir Įstatyminio dekreto Nr. 34/2020, pertvarkyto Įstatymu Nr. 77/2020, 73 straipsnyje; 
            
            
               (k)neįgalumo atostogų išmokas, kaip numatyta Įstatyminio dekreto Nr. 18/2020, pertvarkyto Įstatymu Nr. 27/2020, 24 straipsnyje ir Įstatyminio dekreto Nr. 34/2020, pertvarkyto Įstatymu Nr. 77/2020, 74 straipsnyje;
            
            
               (l)mokesčių kreditus, skirtus darbo vietų saugai padidinti, kaip numatyta Įstatyminio dekreto Nr. 34/2020, pertvarkyto Įstatymu Nr. 77/2020, 120 straipsnyje; 
            
            
               (m)mokesčių kreditus, skirtus darbo vietoms dezinfekuoti ir saugos įrangai pirkti, kaip numatyta Įstatyminio dekreto Nr. 34/2020, pertvarkyto Įstatymu Nr. 77/2020, 125 straipsnyje.
            
            
               4 straipsnis
            
            
               Italija iki [DATA: šeši mėnesiai po šio sprendimo paskelbimo], o po to – kas šešis mėnesius informuoja Komisiją apie numatytų viešųjų išlaidų įvykdymą, kol tos numatytos viešosios išlaidos bus visiškai įvykdytos.
            
            
               5 straipsnis
            
            
               Šis sprendimas skirtas Italijos Respublikai.
            
            
               6 straipsnis
            
            
               Šis sprendimas skelbiamas Europos Sąjungos oficialiajame leidinyje. 
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 159, 2020 5 20, p. 1.
               
               
                  
                     (2)
                  
                        Įstatyminis dekretas Nr. 18/2020, pertvarkytas Įstatymu Nr. 27/2020.
               
               
                  
                     (3)
                  
                        Įstatyminis dekretas Nr. 34/2020, pertvarkytas Įstatymu Nr. 77/2020.